SAD obećale prvotnu pomoć od 15 milijuna dolara za pogođene plimnim valovima (28/12/04) - 2004-12-26
Crveni križ upozorava da najveća opasnost u ovom trenutku prijeti od širenja bolesti koje se prenose vodom, pogotovo malarije i dizente
Sjedinjene Države obećale su inicijalnu pomoć od 15 milijuna dolara za zemlje Indijskog oceana pogođene plimnim valovima. Izdvajanje prve faze pomoći objavili su državni tajnik Colin Powell i jedan dužnosnik Američke agencije za međunarodni razvoj, USAID. Gospodin Powell je izjavio da su Sjedinjene Države već dale po stotinu tisuća dolara Indiji, Indoneziji, Šri Lanki i Maldivima. Kako je rekao, dodatnih četiri milijuna dolara bit će izdvojeno kroz Međunarodni Crveni križ, a kasnije će biti izdvojeno još deset milijuna dolara kada američki dužnosnici u Aziji završe procjenu štete. Državni je tajnik izjavio da je do sada potvrđena smrt osmoro Amerikanaca, no da je sudbina više stotina američkih državljana u regiji još uvijek nepoznata. Glasnogovornik Bijele kuće Trent Duffy je izjavio da će Sjedinjene Države biti – citiramo –"vodeći partner u jednom od najvažnijih izazova pomaganja, spašavanja i pretraživanja u svjetskoj povijesti". ****** Spasilačke ekipe diljem Azije pomažu u evakuaciji preživjelih žrtava i izvlačenju tijela više od 23 tisuće stradalih u plimnim valovima izazvanim podmorskim potresom uz obalu Sumatre. Niz tsunamija proputovao je Indijskim oceanom i Bengalskim zaljevom prije nego što je udario u obale niza tamošnjih zemalja, rušeći desetke sela i uništavajući kuće, zgrade i ceste. Dužnosnici upozoravaju da bi broj poginulih mogao dodatno porasti, jer se tisuće ljudi još uvijek vode kao nestale. Međunarodna pomoć počela je pristizati u najteže pogođene zemlje, među kojima su Šri Lanka, Tajland, Indija, Maldivi i Indonezija. Potres i plimni valovi pogodili su te zemlje bez upozorenja, jer u Indijskom oceanu ne postoji odgovarajući sustav za upozoravanje. U Indoneziji je poginulo gotovo pet tisuća, a u Šri Lanki i do 11 tisuća ljudi. U Indiji je smrtno stradalo tri tisuće ljudi, a strahuje se da ih je poginulo još i do šest tisuća. U Tajlandu, broj poginulih prešao je 800. ****** Vlada Somalije priopćila je da su stotine ljudi u toj zemlji smrtno stradale u plimnim valovima izazvanim velikim potresom u blizini Indonezije. Prema riječima glasnogovornika, pojedina mjesta uz obalu potpuno su pod vodom, a deseci ribara se vode kao nestali. Posljedice plimnih valova osjetile su se i Keniji i na Mauricijusu. ****** Zahaljujući međunarodnim humanitarnim naporima, u zemlje pogođene potresom i plimnim valovima počela je pristizati pomoć. Međunarodna federacija Crvenog križa i Crvenog polumjeseca zatražila je više od šest milijuna dolara pomoći povrh gotovo milijuna dolara koji je hitno isplaćen. Humanitarne ekipe već su na putu za Šri Lanku, jednu od najteže pogođenih zemalja. Crveni križ upozorava da najveća opasnost sada prijeti od širenja bolesti koje se prenose vodom, pogotovo malarije i dizenterije. Ujedinjeni narodi ukazuju da bi za nekoliko dana mogla izbiti epidemija, ukoliko uskoro ne proradi lokalno zdravstvo. ****** Sjedinjene Države obećale su da će pomoći zemljama pogođenim potresom i plimnim valovima u Aziji. Američka veleposlanstva u Šri Lanki i Indoneziji priopćila su da će te zemlje dobiti po 100 tisuća dolara hitne humanitarne pomoći, iz fondova veleposlanstva. State Department je najavio da će biti spreman odgovoriti na potrebe pojedinih zemalja. Američki dužnosnici kažu da je stradalo najmanje troje američkih državljana – dvoje u Šri Lanki i jedan u Tajlandu. ****** Sudbina tisuća stranih turista u područjima pogođenim plimnim valovima još uvijek je nepoznata. Ovo je doba glavne turističke sezone na jugoistoku Azije. Deseci tisuća stranih turista ovih dana provode praznike u Tajlandu, Šri Lanki, Indoneziji i Indiji. Među nestalima i poginulima su državljani raznih europskih zemalja, Sjedinjenih Država, Australije, Južne Koreje, Japana, Meksika i Južne Afrike. Kako javlja HINA, hrvatsko ministarstvo vanjskih poslova za sada nema informacije da li među žrtvama ima i hrvatskih državljana. ****** U dijelovima Azije pogođenim katastrofalnim plimnim valovima još se uvijek osjeća snažno podrhtavanje tla. Američka Služba za geološka istraživanja danas je zabilježila barem četiri podrhtavanja tla, jačine 5,4 i više stupnjeva po Richterovoj ljestvici. Epicentar jednog podrhtavanja tla jačine 6,3 stupnja bio je samo 70 kilometara od obale indonezijskog otoka Sumatra, nedaleko od epicentra razornog nedjeljnog potresa. Stručnjaci upozoravaju da bi novi podmorski potresi mogli uzrokovati dodatne plimne valove. ****** Katastrofalni potres koji je pogodio podmorje uz obalu Sumatre bio je toliko snažan da je cijeli otok pomaknuo oko 30 metara prema jugozapadu. Sumatra je peti po veličini otok na svijetu i najveći otok u Indoneziji, koji zajedno s okolnim otocima ima više od 40 milijuna stanovnika. Jučerašnji potres jačine 9 stupnjeva po Richterovoj ljestvici najjači je potres na svijetu u zadnjih četrdeset godina. Još uvijek nije uspostavljen kontakt s nekoliko nižih otoka uz zapadnu obalu Sumatre, koji su popularna turistička odredišta. ****** Tsunami su oceanski valovi koji nastaju zbog pomicanja morskog dna. Valovi mogu dostići znatnu visinu i brzinu, dok prevaljuju velike razdaljine na putu prema obali. Plimne valove uglavnom izazivaju podmorski potresi, no mogu ih izazvati i klizanje tla, vulkanske erupcije i eksplozije. Geolozi kažu da tsunami često dobiva na snazi i brzini dok putuje prema obali, te da posebno jača u blizini obale, gdje je voda plitka. Tsunami se šire u svim smjerovima od epicentra potresa i mogu pogoditi zemlje udaljene tisućama kilometara.